FI Euroopan unionin virallinen lehti L 163/10

KOMISSION TÄYTÄNTÖÖNPANOASETUS (EU) 2017/1125,

annettu 22 päivänä kesäkuuta 2017,

tehoaineen hajukarkottimet, eläin- tai kasviperäiset / mäntypiki hyväksynnän peruuttamisesta kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 21 artiklan 3 kohdan toisen vaihtoehdon ja 78 artiklan 2 kohdan,

sekä katsoo seuraavaa:

(1) Komission direktiivillä 2008/127/EY (2) sisällytettiin hajukarkottimet, eläin- tai kasviperäiset / mäntypiki, tehoaineena neuvoston direktiivin 91/414/ETY (3) liitteeseen I. Komission täytäntöönpanoasetuksen (EU) N:o 637/2012 (4) mukaisesti asianomaisten jäsenvaltioiden on varmistettava, että ilmoittaja, jonka pyynnöstä hajukarkottimet, eläin- tai kasviperäiset / mäntypiki, sisällytettiin liitteeseen, toimittaa vahvistavia lisätietoja kaupallisesti valmistetun teknisen materiaalin ja toksisuustutkimuksissa käytetyn testausmateriaalin spesifikaatioiden vastaavuudesta 1 päivään toukokuuta 2013 mennessä ja aineen toksikologisista ominaisuuksista 31 päivään toukokuuta 2014 mennessä.

(2) Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (5) liitteessä olevassa A osassa.

(3) Ilmoittaja toimitti tietoja 29 päivänä huhtikuuta 2013 ja 6 päivänä toukokuuta 2014 noudattaakseen johdanto-osan 1 kappaleessa tarkoitettua velvoitetta toimittaa lisätietoja esittelevälle jäsenvaltiolle eli Kreikalle.

(4) Kreikka arvioi ilmoittajan toimittamat tiedot ja arviointiprosessin aikana toimitetut niihin liittyvät lisätiedot. Se toimitti arviointinsa arviointikertomusluonnoksen lisäyksenä muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, lokakuussa 2013 ja marraskuussa 2015.

(5) Jäsenvaltioita, hakijaa ja elintarviketurvallisuusviranomaista kuultiin ja niitä pyydettiin esittämään huomautuksia esittelijänä olevan jäsenvaltion arvioinnista.

(6) Ottaen huomioon ilmoittajan antamat tiedot, esittelijänä olevan jäsenvaltion tekemä kyseisten tietojen arviointi sekä jäsenvaltioiden ja elintarviketurvallisuusviranomaisen arvioinnista esittämät huomautukset komissio katsoo, että vahvistavia tietoja ei ole annettu, sillä ilmoittajan toimittamien tietojen perusteella ei voida tehdä päätelmää kaupallisesti valmistetun teknisen materiaalin ja toksisuustutkimuksissa käytetyn testausmateriaalin spesifikaatioiden vastaavuudesta ja aineen toksikologisista ominaisuuksista.

(7) Komissio pyysi ilmoittajaa toimittamaan komission toteamuksia koskevat huomautuksensa.

(8) Ilmoittajan esittämistä seikoista huolimatta komissio katsoo, että toimitetut tiedot eivät ole täydellisiä eikä niiden perusteella voida tehdä päätelmää kaupallisesti valmistetun teknisen materiaalin ja toksisuustutkimuksissa käytetyn testausmateriaalin spesifikaatioiden vastaavuudesta ja aineen toksikologisista ominaisuuksista.

(9) Näin ollen on aiheellista peruuttaa kyseisen tehoaineen hyväksyntä.

(10) Täytäntöönpanoasetuksen (EU) N:o 540/2011 liitettä olisi sen vuoksi muutettava.

(11) Jäsenvaltioille tulisi antaa aikaa kyseistä tehoainetta sisältävien kasvinsuojeluaineiden lupien peruuttamiseen.

(12) Jos jäsenvaltiot myöntävät kyseistä tehoainetta sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi päätyttävä viimeistään 14 päivänä lokakuuta 2018.

(13) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Hyväksynnän peruuttaminen

Peruutetaan tehoaineen hajukarkottimet, eläin- tai kasviperäiset / mäntypiki, hyväksyntä.

2 artikla

Täytäntöönpanoasetuksen (EU) N:o 540/2011 muuttaminen

Poistetaan täytäntöönpanoasetuksen (EU) N:o 540/2011 liitteessä olevasta A osasta hajukarkottimia, eläin- tai kasviperäisiä / mäntypikeä koskeva rivi 251.

3 artikla

Siirtymätoimenpiteet

Jäsenvaltioiden on peruutettava hajukarkottimia, eläin- tai kasviperäisiä / mäntypikeä tehoaineena sisältävien kasvinsuojeluaineiden hyväksynnät viimeistään 14 päivänä lokakuuta 2017.

4 artikla

Siirtymäaika

Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on oltava mahdollisimman lyhyt, ja sen on päätyttävä viimeistään 14 päivänä lokakuuta 2018.

5 artikla

Voimaantulo

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä kesäkuuta 2017. Komission puolesta Puheenjohtaja Jean-Claude JUNCKER

(1) EUVL L 309, 24.11.2009, s. 1.

(2) Komission direktiivi 2008/127/EY, annettu 18 päivänä joulukuuta 2008, neuvoston direktiivin 91/414/ETY muuttamisesta useiden tehoaineiden sisällyttämiseksi siihen (EUVL L 344, 20.12.2008, s. 89).

(3) Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

(4) Komission täytäntöönpanoasetus (EU) N:o 637/2012, annettu 13 päivänä heinäkuuta 2012, täytäntöönpanoasetuksen (EU) N:o 540/2011 muuttamisesta tehoaineiden rautasulfaatti, hajukarkottimet, eläin- tai kasviperäiset / raaka mäntyöljy, ja hajukarkottimet, eläin- tai kasviperäiset / mäntypiki, hyväksymisedellytysten osalta (EUVL L 186, 14.7.2012, s. 20).

(5) Komission täytäntöönpanoasetus (EU) N:o 541/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).